CELEX: C2006/121/07
Language: lt
Date: 2006-05-20 00:00:00
Title: Byla C-112/06  2006 m. vasario 24 d.  pareikštas ieškinys byloje Europos Bendrijų Komisija prieš Graikijos Respubliką

20.5.2006   
            
            
               LT
            
            
               Europos Sąjungos oficialusis leidinys
            
            
               C 121/4
            
         2006 m. vasario 24 d. pareikštas ieškinys byloje Europos Bendrijų Komisija prieš Graikijos Respubliką
   (Byla C-112/06)
   (2006/C 121/07)
   Proceso kalba: graikų
   Šalys
   
      Ieškovė: Europos Bendrijų Komisija, atstovaujama M. Kostantinidis
   
      Atsakovė: Graikijos Respublika
   Ieškovės reikalavimai
   Ieškovė Teisingumo Teismo prašo:
   
               a)
            
            
               pripažinti, kad nepriėmusi būtinų priemonių:
               
                           —
                        
                        
                           užtikrinti, kad atliekos Mesomouri ir Kouroupito sąvartynuose Kretos saloje būtų pašalintos nesukeliant pavojaus žmonių sveikatai ir nepakenkiant aplinkai;
                        
                     
                           —
                        
                        
                           užtikrinti, kad atliekas Mesomouri ir Kouroupito sąvartynuose sutvarkytų privatus ar valstybinis atliekų surinkėjas arba įmonė, atliekanti atliekų šalinimo operacijas;
                        
                     
                           —
                        
                        
                           užtikrinti, kad Mesomouri sąvartynas, kuriam nebuvo suteiktas leidimas tęsti veiklą, užsidarytų kaip įmanoma greičiau, ir kad laikytųsi eksploatavimo ir priežiūros procedūros, Graikijos Respublika neįvykdė įsipareigojimų pagal 1975 m. liepos 15 d. Tarybos direktyvos 75/442/EEB dėl atliekų (1), iš dalies pakeistos 1991 m. kovo 18 d. Tarybos direktyva 91/156/EEB (2), 4 ir 8 straipsnius ir 1999 m. balandžio 26 d. Tarybos direktyvos 99/31/EB (3) dėl atliekų sąvartynų 14 straipsnio b punktą;
                        
                     
         
               b)
            
            
               priteisti iš Graikijos Respublikos bylinėjimosi išlaidas.
            
         Ieškinio pagrindai ir pagrindiniai argumentai
   
               1.
            
            
               Ieškovė tvirtina, kad atliekos Mesomouri ir Kouroupito sąvartynuose Kretos saloje šalinamos Graikijos Respublikai pažeidžiant įsipareigojimus pagal Direktyvos 75/442/EEB dėl atliekų, iš dalies pakeistos Direktyva 91/156/EEB, 4 ir 8 straipsnius bei Direktyvos 99/31/EB dėl atliekų sąvartynų 14 straipsnio b punktą.
            
         
               2.
            
            
               Dėl nekontroliuojamo atliekų sąvartyno Mesomouri reikia pažymėti, kad Komisijos ekspertų ataskaitos išvados įrodė, jog 90 000 tonų atliekų, išverstų sąvartyne sukelia pavojų žmonių sveikatai ir gali pakenkti aplinkai. Be to, Komisija patikslina, kad Graikijos valdžios institucijos nesiėmė būtinų priemonių, kad užtikrintų, jog Mesomouri išverstas atliekas sutvarkytų privatus ar valstybinis atliekų surinkėjas arba įmonė, atliekanti atliekų šalinimo operacijas.
               Komisija priduria, kad Graikijos valdžios institucijos nusprendė, jog Mesomouri sąvartynas turi būti uždarytas, nurodydamos, kad būtina jį atnaujinti ir nustatyti tam tikras išankstines sąlygas tam, kad būtų užtikrintas eksploatavimas ir priežiūra po uždarymo. Vis dėlto šiame sprendime nėra nustatytas terminas, per kurį sąvartynas turėtų būti sutvarkytas taip, kad atitiktų reikalavimus, ir šis sprendimas dar neįgyvendintas dėl tam reikalingų priemonių nebuvimo.
            
         
               3.
            
            
               Dėl senojo Kouroupito sąvartyno reikia pažymėti, kad Komisijos ekspertų ataskaita parodė, jog šis sąvartynas nebuvo atnaujintas ir pabrėžė galimą pavojų žmonių sveikatai ir aplinkai. Ataskaitoje konkrečiai nurodoma, kad yra: (i) salvos dėl vandens didelėje teritorijos dalyje, (ii) nepakankamas stabilumas ir atsparumas nusidėvėjimui ir (iii) atliekų deginimas sąvartyne, dėl kurio gali atsirasti toksinių dujų. Taip pat Graikijos valdžios institucijos nesiėmė būtinų priemonių, kad užtikrintų, jog atliekas Kouroupito sąvartyne sutvarkytų privatus ar valstybinis atliekų surinkėjas arba įmonė, atliekanti atliekų šalinimo operacijas.
            
         
      (1)  OL L 194, 1975 7 25, p. 39.
   
      (2)  OL L 78, 1991 03 26, p. 32.
   
      (3)  OL L 182, 1999 07 16, p. 1.